               EURÓPSKA KOMISIA
            V Bruseli18. 3. 2022
            COM(2022) 111 final
            2022/0076(NLE)

            Návrh
            ROZHODNUTIE RADY
            o pozícii, ktorá sa má v mene Európskej únie zaujať v spoločnom výbore zriadenom Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov, pokiaľ ide o zmeny príloh III a IV k dohode
            (Text s významom pre EHP)

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie v spoločnom výbore zriadenom Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov v súvislosti so zmenami príloh III a IV k dohode.

               2.Kontext návrhu

               2.1.Dohoda medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov

               Dohoda medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov (ďalej len „dohoda“) má za cieľ prepojiť systém EÚ na obchodovanie s emisiami (EU ETS) so švajčiarskym systémom tak, aby sa s kvótami vydanými jedným systémom mohlo obchodovať v druhom systéme a aby sa tieto kvóty mohli v druhom systéme použiť na dosiahnutie súladu, čím sa rozšíria možnosti na zmiernenie zmeny klímy. Dohoda nadobudla platnosť 1. januára 2020.

               2.2.Spoločný výbor

               Spoločný výbor zriadený na základe článku 12 dohody je zodpovedný za spravovanie dohody a zabezpečenie jej vykonávania. Môže rozhodovať o prijatí nových príloh alebo zmene existujúcich príloh k dohode. Môže diskutovať aj o zmenách článkov dohody, uľahčovať výmenu názorov na právne predpisy zmluvných strán a vykonávať revízie dohody.

               Spoločný výbor je bilaterálny orgán zložený zo zástupcov zmluvných strán (EÚ a Švajčiarska). Rozhodnutia prijaté spoločným výborom sú výsledkom dohody oboch zmluvných strán.

               Podľa článku 13 ods. 2 dohody môže spoločný výbor rozhodnúť o prijatí novej prílohy alebo zmeniť existujúcu prílohu k tejto dohode. V článku 8 ods. 2 dohody sa stanovujú pravidlá zaobchádzania s citlivými informáciami, ktorých neoprávnené sprístupnenie by mohlo spôsobiť rôzne stupne ujmy alebo poškodenia záujmov zmluvných strán dohody vrátane členských štátov Európskej únie. Takéto informácie si vyžadujú ochranu pred neoprávneným sprístupnením v záujme zachovania bezpečnosti niektorej zo zmluvných strán. Majú označenie citlivosti, ktoré im pridelili zmluvné strany na ochranu citlivých informácií v súlade s bezpečnostnými požiadavkami, úrovňami citlivosti a pokynmi stanovenými v prílohách III a IV.

               Prostredníctvom bezpečnostného oznámenia C(2019) 1904 „Označovanie citlivých neutajovaných skutočností a zaobchádzanie s nimi“ zaviedla Európska komisia nové označenia stupňa ochrany, ktoré majú používať jej útvary. Keďže označenie je právne vynútiteľné len v rámci Komisie, odporučila vytvoriť vhodné dohody s tretími stranami mimo Komisie v prípade, že si s nimi treba vymieňať citlivé neutajované skutočnosti. Dohoda, ktorou sa zriaďuje spoločný výbor a stanovujú sa jeho úlohy, poskytuje na tento účel potrebný a účinný rámec.

               2.3.Pripravovaný akt spoločného výboru

               Spoločný výbor má na svojom piatom zasadnutí, ktoré sa uskutoční v roku 2022, alebo aj v skoršom termíne písomným postupom podľa článku 8 ods. 4 rokovacieho poriadku spoločného výboru
                  1
                prijať rozhodnutie o zmene príloh III a IV k dohode (ďalej len „pripravovaný akt“).

               Účelom pripravovaného aktu je obnoviť zlučiteľnosť a konzistentnosť právnych predpisov s ich praktickým uplatňovaním s cieľom chrániť citlivé informácie, najmä pred neoprávneným sprístupnením alebo stratou integrity. Európska komisia prijatím bezpečnostného oznámenia C(2019) 1904 zmenila označenia stupňa ochrany citlivých neutajovaných skutočností na interné použitie v Európskej komisii.

               Na tento účel by sa mali zmeniť a doplniť prílohy III a IV k dohode s cieľom obnoviť zlučiteľnosť a konzistentnosť právnych predpisov s ich praktickým uplatňovaním, ako aj zachovať a naďalej zabezpečovať efektívne a účinné pracovné dojednania na oboch stranách bez toho, aby to znamenalo riziko ohrozenia úrovne bezpečnosti.

               Pripravovaný akt sa stane pre zmluvné strany záväzným v súlade s článkom 13 ods. 2 dohody, v ktorom sa stanovuje: „Spoločný výbor môže rozhodnúť o prijatí novej prílohy alebo o zmene existujúcej prílohy k tejto dohode.“ Okrem toho v súlade s článkom 12 ods. 3 dohody budú rozhodnutia, ktoré prijme spoločný výbor v prípadoch uvedených v tejto dohode, po nadobudnutí ich platnosti pre zmluvné strany záväzné.

               3.Pozícia, ktorá sa má zaujať v mene Únie

               Rozhodnutím Rady založeným na tomto návrhu Komisie sa stanovuje pozícia Európskej únie, ktorú má zaujať k rozhodnutiu spoločného výboru o zmenách príloh III a IV k dohode.

               V článku 9 ods. 2 dohody sa stanovujú úrovne citlivosti citlivých informácií, ktoré zmluvné strany v súlade s prílohou III k dohode využívajú na identifikáciu citlivých informácií, s ktorými sa manipuluje a ktoré sa vymieňajú v rámci dohody. V prílohe IV k dohode sa vymedzujú úrovne citlivosti v rámci ETS z hľadiska stupňa dôvernosti a integrity.

               Potreba výmeny citlivých neutajovaných skutočností v rámci dohody prostredníctvom priameho prepojenia registrov zriadeného dohodou si vyžaduje zabezpečenie potrebnej bezpečnostnej úrovne s cieľom minimalizovať riziko podvodu, zneužitia alebo páchania trestnej činnosti v súvislosti s registrami, ale aj reagovať na takéto incidenty a chrániť integritu prepojenia registrov, ako aj prepojené trhy. Na tento účel sa v dohode stanovujú úrovne citlivosti a príslušné pravidlá zaobchádzania s citlivými informáciami podľa dohody. Výslovne sa v nej vymedzujú označenia stupňa ochrany, ktoré sa majú používať podľa dohody a ktoré sú totožné s označeniami používanými pred prijatím bezpečnostného oznámenia C(2019) 1904. Po prijatí bezpečnostného oznámenia C(2019) 1904 už označenia stupňa ochrany, ktoré sa v súčasnosti uplatňujú v Európskej komisii, nezodpovedajú označeniam stanoveným v dohode, a preto by sa mala opäť dosiahnuť ich vzájomná zlučiteľnosť. V bezpečnostnom oznámení C(2019) 1904 sa odporúča dohodnúť sa zodpovedajúcim spôsobom s externými partnermi.

               Rozvoj dobre fungujúceho medzinárodného trhu s uhlíkom na základe prepojenia systémov obchodovania s emisiami zdola nahor je dlhodobým cieľom politiky EÚ a medzinárodného spoločenstva, ktorý predovšetkým slúži ako prostriedok na dosahovanie cieľov v oblasti klímy v rámci Parížskej dohody. V tejto súvislosti článok 25 smernice o vytvorení systému EÚ na obchodovanie s emisiami (EU ETS) umožňuje, aby bol systém EU ETS prepojený s inými systémami obchodovania s emisiami za predpokladu, že tieto systémy sú povinné, majú absolútny strop emisií a sú zlučiteľné, pričom švajčiarsky systém tieto podmienky spĺňa. Po nadobudnutí platnosti dohody 1. januára 2020 predstavuje obnovená zlučiteľnosť a konzistentnosť dôležitý krok smerom k vykonávaniu dohody.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  2
               .

               4.1.2.Uplatnenie na tento prípad

               Spoločný výbor je orgán zriadený článkom 12 Dohody medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov.

               Akt, ktorý má spoločný výbor prijať, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 12 ods. 3 Dohody medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov.

               Pripravovaný akt nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavné, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú oblasti životného prostredia.

               Hmotnoprávnym základom navrhovaného rozhodnutia je preto článok 192 ods. 1 ZFEÚ.

               4.3.Záver

               Právnym základom navrhovaného rozhodnutia by mal byť článok 192 ods. 1 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom spoločného výboru sa zmenia prílohy III a IV k Dohode medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov, je vhodné ho po prijatí uverejniť v Úradnom vestníku Európskej únie.

               2022/0076 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať v spoločnom výbore zriadenom Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov, pokiaľ ide o zmeny príloh III a IV k dohode

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohoda medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov (ďalej len „dohoda“) bola uzavretá Úniou rozhodnutím Rady (EÚ) 2018/219
                  3
                a nadobudla platnosť 1. januára 2020.

               (2)Podľa článku 12 ods. 3 dohody môže spoločný výbor prijímať rozhodnutia, ktoré sa po nadobudnutí platnosti stanú pre obe zmluvné strany záväznými.

               (3)Spoločný výbor má v roku 2022 na svojom piatom zasadnutí alebo aj skôr písomným postupom podľa článku 8 ods. 4 rokovacieho poriadku spoločného výboru
                  4
                prijať rozhodnutie o zmene príloh III a IV k dohode.

               (4)Je vhodné stanoviť pozíciu, ktorá sa má zaujať v mene Únie v spoločnom výbore, keďže rozhodnutie o zmenách príloh III a IV k dohovoru bude pre Úniu záväzné.

               (5)Je vhodné obnoviť zlučiteľnosť a konzistentnosť právnych predpisov s ich praktickým uplatňovaním s cieľom chrániť citlivé informácie, najmä pred neoprávneným sprístupnením alebo stratou integrity,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na piatom zasadnutí spoločného výboru alebo aj skôr písomným postupom podľa článku 8 ods. 4 rokovacieho poriadku spoločného výboru
                  5
               , je založená na návrhu aktu spoločného výboru pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie č. 1/2019 spoločného výboru zriadeného Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov z 25. januára 2019 v súvislosti s prijatím rokovacieho poriadku výboru, k dispozícii na adrese
                  https://ec.europa.eu/clima/system/files/2021-07/20191201_jc_dec_rop_en.pdf
                   a rozhodnutie Rady (EÚ) 2018/1279 z 18. septembra 2018, Ú. v. EÚ L 239, 24.9.2018, s. 8.

                     (2)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (3)

                        Ú. v. EÚ L 322, 7.12.2017, s. 3.

                     (4)

                        Rozhodnutie č. 1/2019 spoločného výboru zriadeného Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov z 25. januára 2019 v súvislosti s prijatím rokovacieho poriadku výboru, k dispozícii na adrese
                  https://ec.europa.eu/clima/system/files/2021-07/20191201_jc_dec_rop_en.pdf
                   a rozhodnutie Rady (EÚ) 2018/1279 z 18. septembra 2018, Ú. v. EÚ L 239, 24.9.2018, s. 8.

                     (5)

                        Rozhodnutie č. 1/2019 spoločného výboru zriadeného Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov z 25. januára 2019 v súvislosti s prijatím rokovacieho poriadku výboru, k dispozícii na adrese
                  https://ec.europa.eu/clima/system/files/2021-07/20191201_jc_dec_rop_en.pdf
                   a rozhodnutie Rady (EÚ) 2018/1279 z 18. septembra 2018, Ú. v. EÚ L 239, 24.9.2018, s. 8.

    ---documentbreak---

               EURÓPSKA KOMISIA
            V Bruseli18. 3. 2022
            COM(2022) 111 final

            PRÍLOHA
            k návrhu ROZHODNUTIA RADY
            o pozícii, ktorá sa má v mene Európskej únie zaujať v spoločnom výbore zriadenom Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov,

               pokiaľ ide o zmeny príloh III a IV k dohode

               ROZHODNUTIE č. 1/2022 SPOLOČNÉHO VÝBORU ZRIADENÉHO DOHODOU MEDZI EURÓPSKOU ÚNIOU A ŠVAJČIARSKOU KONFEDERÁCIOU O PREPOJENÍ ICH SYSTÉMOV OBCHODOVANIA S EMISIAMI SKLENÍKOVÝCH PLYNOV
                  z …
                  o zmene príloh III a IV k dohode

               SPOLOČNÝ VÝBOR,

               so zreteľom na Dohodu medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov
                  1
                (ďalej len „dohoda“), a najmä na jej článok 9 a článok 13 ods. 2,

               keďže:

               (1)Podľa článku 9 ods. 2 dohody sa citlivé informácie označia podľa ich úrovne citlivosti.

               (2)V prílohe III k dohode sa stanovuje, ako sú označené citlivé informácie, s ktorými sa manipuluje a ktoré sa vymieňajú v rámci dohody. Od zmluvných strán sa v nej vyžaduje, aby na identifikáciu takýchto citlivých informácií používali úrovne citlivosti.

               (3)V prílohe IV k dohode sa vymedzujú úrovne citlivosti v ETS a stanovuje sa globálna úroveň citlivosti informácií.

               (4)Označovanie informácií a zodpovedajúca manipulácia s nimi sú dôležité na zabezpečenie potrebnej úrovne dôvernosti informácií, aby sa zabránilo škode spôsobenej neoprávneným sprístupnením informácií.

               (5)Európska komisia zmenila prostredníctvom bezpečnostného oznámenia C(2019) 1904 označenia stupňa ochrany citlivých neutajovaných skutočností na interné použitie v Európskej komisii. Európska komisia odporučila vypracovať dohodu s externými partnermi, v ktorej sa stanovia manipulačné pokyny pre všetky informácie, ktoré si navzájom vymieňajú.

               (6)Na zabezpečenie jednotného používania označení stupňa ochrany stanovených v prílohách III a IV k dohode môže spoločný výbor v súlade s článkom 13 ods. 2 dohody tieto prílohy zmeniť.

               (7)Spoločný výbor na svojom 3. zasadnutí 26. novembra 2020 schválil manipulačné pokyny v súlade s prílohou III k dohode a v zmysle článku 8 ods. 2 dohody.

               (8)Pracovná skupina zriadená rozhodnutiami spoločného výboru č. 1/2020 a č. 2/2020 odporučila v súlade s mandátom stanoveným v uvedených rozhodnutiach zmeniť manipulačné pokyny s cieľom zabezpečiť konzistentné uplatňovanie označení stupňa ochrany,

               PRIJAL TOTO ROZHODNUTIE:

               Článok 1

               Prílohy III a IV k dohode sa nahrádzajú prílohou k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               Vyhotovené v anglickom jazyku v [Bruseli][Berne] dňa [xx 2022].

               Za spoločný výbor

                        tajomník za Európsku úniu

                        predseda

                        tajomník za Švajčiarsko

               PRÍLOHA

               PRÍLOHA III

               ÚROVNE CITLIVOSTI A MANIPULAČNÉ POKYNY

               Zmluvné strany použijú na identifikáciu citlivých informácií, s ktorými sa manipuluje a ktoré sa vymieňajú v rámci tejto dohody, nasledujúce úrovne citlivosti.

               Na tento účel sa označenia stanovené v článku 9 ods. 2 tejto dohody uplatňujú takto:

               – ETS Obmedzené (ETS Limited) sa v EÚ používa ako „SENSITIVE: ETS Joint Procurement“; vo Švajčiarsku ako „LIMITED: ETS“,

               – ETS Citlivé (ETS Sensitive) sa v EÚ a vo Švajčiarsku používa ako „SENSITIVE: ETS“,

               – ETS Kritické (ETS Critical) sa v EÚ a vo Švajčiarsku používa ako „SPECIAL HANDLING: ETS Critical“.

               Informácie označené ako „SPECIAL HANDLING: ETS Critical“ sú citlivejšie než informácie, ktoré sú označené ako „SENSITIVE: ETS“, ktoré sú zasa citlivejšie než informácie, ktoré sú v Európskej únii označené ako „SENSITIVE: ETS Joint Procurement“ alebo vo Švajčiarsku ako „LIMITED: ETS“.

               Zmluvné strany sa dohodli, že vypracujú manipulačné pokyny na základe existujúcich pravidiel Únie týkajúcich sa klasifikácie informácií v rámci ETS a v prípade Švajčiarska na základe vyhlášky o ochrane informácií a spolkového zákona o ochrane údajov. Tieto pokyny sa predložia spoločnému výboru na schválenie. Po ich schválení sa so všetkými informáciami bude musieť manipulovať v závislosti od stupňa citlivosti v súlade s manipulačnými pokynmi.

               Ak zmluvné strany priradia informáciám odlišné úrovne citlivosti, uplatní sa vyššia úroveň.

               Právne predpisy každej zmluvnej strany musia obsahovať rovnocenné základné bezpečnostné požiadavky pre tieto manipulačné kroky, berúc do úvahy úroveň citlivosti v rámci ETS:

               – Tvorba dokumentu

               – Zdroje

               – Úroveň citlivosti

               – Uchovávanie

               – Elektronický dokument na sieti

               – Elektronický dokument v lokálnom prostredí

               – Fyzický dokument

               – Elektronický prenos

               – Pevná a mobilná linka

               – Fax

               – E-mail

               – Prenos údajov

               – Fyzický prenos

               – Ústny

               – Osobné odovzdanie

               – Pošta

               – Používanie

               – Spracovanie v aplikáciách IKT

               – Tlač

               – Kopírovanie

               – Odstránenie z trvalého umiestnenia

               – Riadenie informácií

               – Pravidelné prehodnocovanie klasifikácie a príjemcov

               – Archivácia

               – Vymazanie a likvidácia

               PRÍLOHA IV

               VYMEDZENIE ÚROVNÍ CITLIVOSTI V ETS

               A.1. – Stupeň dôvernosti a integrity

               „Dôvernosť“ je vyhradená povaha informácií alebo celého informačného systému, resp. jeho časti (ako napr. algoritmov, programov a dokumentácie), ku ktorým je prístup obmedzený na oprávnené osoby, subjekty a postupy.

               „Integrita“ je záruka, že informačný systém a spracované informácie možno meniť len na základe premyslenej a legitímnej činnosti a že systém vyprodukuje očakávaný výsledok správne a v plnom rozsahu.

               V prípade každej informácie v ETS, ktorá sa považuje za citlivú, sa musí zvážiť aspekt dôvernosti z hľadiska potenciálneho vplyvu na fungovanie systému, ak by sa táto informácia zverejnila a aspekt integrity sa musí zvážiť z hľadiska potenciálneho vplyvu na fungovanie systému, ak by bola táto informácia nechtiac modifikovaná či čiastočne alebo úplne zničená.

               Úroveň dôvernosti informácie a úroveň integrity informačného systému sa posudzuje po posúdení na základe kritérií obsiahnutých v oddiele A.2. Uvedené stupne umožňujú posúdiť celkovú úroveň citlivosti informácií prostredníctvom priraďovacej tabuľky stanovenej v oddiele A.3.

               A.2. – Stupeň dôvernosti a integrity

               A.2.1. –„nízky stupeň“

               Nízky stupeň sa dáva akejkoľvek informácii týkajúcej sa ETS, ktorej sprístupnenie neoprávneným osobám a/alebo strata integrity by spôsobili miernu škodu zmluvným stranám alebo iným inštitúciám, čím by pravdepodobne mohlo dôjsť k týmto situáciám:

               – mohli by byť mierne ovplyvnené politické alebo diplomatické vzťahy,

               – imidž alebo povesť zmluvných strán alebo iných inštitúcií by mohli utrpieť na miestnej úrovni,

               – mohli by byť zahanbené súkromné osoby,

               – mohla by byť ovplyvnená pracovná morálka/produktivita zamestnancov,

               – mohlo by dôjsť k miernym finančným stratám alebo by sa mierne uľahčilo neoprávnené obohatenie alebo zvýhodnenie jednotlivcov alebo podnikov,

               – mohol by byť mierne ovplyvnený efektívny rozvoj alebo vykonávanie politík realizovaných zmluvnými stranami,

               – mohla by byť mierne ovplyvnená riadna správa zmluvných strán a ich činností.

               A.2.2. – „stredný stupeň“

               Stredný stupeň sa dáva akejkoľvek informácii týkajúcej sa ETS, ktorej sprístupnenie neoprávneným osobám a/alebo strata integrity by spôsobili škodu zmluvným stranám alebo iným inštitúciám, čím by pravdepodobne mohlo dôjsť k týmto situáciám:

               – mohli by byť narušené politické alebo diplomatické vzťahy,

               – mohol by byť poškodený imidž alebo povesť zmluvných strán alebo iných inštitúcií,

               – mohli by byť poškodené súkromné osoby,

               – mohlo by dôjsť k následnému poklesu pracovnej morálky/produktivity zamestnancov,

               – zmluvným stranám alebo iným inštitúciám by sa mohli skomplikovať obchodné alebo politické rokovania s inými partnermi,

               – mohlo by dôjsť k finančným stratám alebo by sa uľahčilo neoprávnené obohatenie alebo zvýhodnenie jednotlivcov alebo podnikov,

               – mohlo by byť ovplyvnené vyšetrovanie trestnej činnosti,

               – mohlo by dôjsť k porušeniu zákonných alebo zmluvných záväzkov v oblasti dôvernosti informácií,

               – mohol by byť ovplyvnený rozvoj alebo vykonávanie politík realizovaných zmluvnými stranami,

               – mohla by byť ovplyvnená riadna správa zmluvných strán a ich činností.

               A.2.3. – „vysoký stupeň“

               Vysoký stupeň sa dáva akejkoľvek informácii týkajúcej sa ETS, ktorej sprístupnenie neoprávneným osobám a/alebo strata integrity by spôsobili katastrofálnu a/alebo neprijateľnú škodu zmluvným stranám alebo iným inštitúciám, čím by pravdepodobne mohlo dôjsť k týmto situáciám:

               – mohlo by dôjsť k negatívnemu vplyvu na diplomatické vzťahy,

               – mohli by byť výrazne poškodené súkromné osoby,

               – mohlo by sa skomplikovať zachovanie operačnej schopnosti alebo bezpečnosti zmluvných strán alebo útvarov iných zúčastnených subjektov,

               – mohlo by dôjsť k finančným stratám alebo by sa uľahčilo neoprávnené obohatenie alebo zvýhodnenie jednotlivcov alebo podnikov,

               – mohlo by dôjsť k porušeniu náležitých záväzkov zachovať dôvernosť informácií poskytnutých tretími stranami,

               – mohlo by dôjsť k porušeniu zákonných obmedzení zverejňovania informácií,

               – mohlo by byť poškodené vyšetrovanie alebo by sa uľahčilo páchanie trestnej činnosti,

               – zmluvné strany by mohli byť znevýhodnené pri obchodných alebo politických rokovaniach s inými partnermi,

               – mohlo by dôjsť k znemožneniu efektívneho rozvoja alebo vykonávania politík realizovaných zmluvnými stranami,

               – mohla by byť narušená riadna správa zmluvných strán a ich činností.

               A.3 – Posudzovanie úrovne citlivosti informácií v ETS

               Na základe stupňov dôvernosti a stupňov integrity podľa oddielu A.2 a v súlade s úrovňami citlivosti podľa prílohy III k tejto dohode sa globálna úroveň citlivosti informácií stanovuje pomocou nasledujúcej priraďovacej tabuľky:

                        Stupeň dôvernosti

                        Stupeň integrity

                        Nízka

                        Stredná

                        Vysoká

                        Nízka

                        Označenie EÚ:
                        SENSITIVE: ETS Joint Procurement

                        Označenie CH:
                        LIMITED: ETS

                        SENSITIVE: ETS

                        [alebo

                           (*)

                        Označenie EÚ:
                        SENSITIVE: ETS Joint Procurement

                        Označenie CH:
                        LIMITED: ETS

                        ]

                        SPECIAL HANDLING: ETS Critical

                        Stredná

                        SENSITIVE: ETS

                        [alebo

                           (*)

                        Označenie EÚ:
                        SENSITIVE: ETS Joint Procurement

                        Označenie CH:
                        LIMITED: ETS

                        ]

                        SENSITIVE: ETS

                        [alebo

                           (*)

                        SPECIAL HANDLING: ETS Critical

                        ]

                        SPECIAL HANDLING: ETS Critical

                        Vysoká

                        SPECIAL HANDLING:
                        ETS Critical

                        SPECIAL HANDLING: ETS Critical

                        SPECIAL HANDLING: ETS Critical

                        (*)

                        Možné varianty sa posúdia jednotlivo.

                     (1)

                        Ú. v. EÚ L 322, 7.12.2017, s. 3.


               EURÓPSKA KOMISIA
            V Bruseli6. 4. 2022
            COM(2022) 158 final
            2022/0103(NLE)

            Návrh
            ROZHODNUTIE RADY
            o pozícii, ktorá sa má v mene Európskej únie zaujať vo vzťahu k Spojenému kráľovstvu Veľkej Británie a Severného Írska, pokiaľ ide o určenie dátumu podľa článku 540 ods. 2 Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, od ktorého môžu členské štáty poskytovať Spojenému kráľovstvu osobné údaje, ako sa uvádza v článkoch 530, 531, 534 a 536 uvedenej dohody

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia Rady, aby Únia vydala vyhlásenie, v ktorom stanoví dátum, od ktorého môžu členské štáty poskytovať Spojenému kráľovstvu osobné údaje týkajúce sa profilov DNA a daktyloskopických údajov v súlade s článkom 540 ods. 2 Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska (ďalej len „Spojené kráľovstvo“) na strane druhej (ďalej len „dohoda o obchode a spolupráci“).

               2.Kontext návrhu

               2.1.Dohoda o obchode a spolupráci

               Dohoda o obchode a spolupráci Dohodou o obchode a spolupráci sa stanovuje základ širokého partnerstva medzi Úniou a Spojeným kráľovstvom v priestore prosperity a dobrého susedstva, ktorý je charakterizovaný blízkymi a mierovými vzťahmi založenými na spolupráci, v rámci ktorého sa rešpektuje nezávislosť a zvrchovanosť zmluvných strán. Predbežne sa vykonávala od 1. januára 2021 a platnosť nadobudla 1. mája 2021.

               V dohode o obchode a spolupráci sa stanovuje spolupráca medzi zmluvnými stranami pri automatizovanom porovnávaní profilov DNA, daktyloskopických údajov a údajov o evidencii vozidiel. Takáto spolupráca sa však môže začať až vtedy, keď Únia overí, že Spojené kráľovstvo splnilo podmienky stanovené v článku 539 dohody o obchode a spolupráci a v prílohe 39 k nej. Po hodnotiacej návšteve v Spojenom kráľovstve 24. a 25. novembra 2021 hodnotiaci tím EÚ dospel vo svojich správach k záveru, že spolupráca so Spojeným kráľovstvom v oblasti profilov DNA a daktyloskopických údajov spĺňa príslušné požiadavky. Tieto správy sa Rade predložili 17. marca 2022.

               Spojené kráľovstvo zatiaľ neuviedlo, že je pripravené na hodnotenie, pokiaľ ide o údaje o evidencii vozidiel.

               2.2.Pripravovaný akt Únie

               V článku 540 ods. 2 dohody o obchode a spolupráci sa stanovuje, že Únia má na základe celkovej hodnotiacej správy o hodnotiacej návšteve a prípadne skúšobnej prevádzke určiť dátum, od ktorého môžu členské štáty poskytovať Spojenému kráľovstvu osobné údaje podľa hlavy II („Výmena údajov o DNA, odtlačkoch prstov a evidencii vozidiel“).

               Podľa prílohy 39 k dohode o obchode a spolupráci má Rada na základe hodnotenia rozhodnúť, či Spojené kráľovstvo splnilo požadované podmienky na automatizovanú výmenu údajov. Rozhodnutie má vychádzať z celkovej hodnotiacej správy, v ktorej sa zhrnú výsledky príslušného dotazníka, hodnotiacej návštevy a prípadne skúšobnej prevádzky.

               Uvedené rozhodnutie sa stáva podľa medzinárodného práva pre Spojené kráľovstvo záväzným prostredníctvom jednostranného vyhlásenia Únie, ako vyplýva z článku 540 ods. 2 dohody o obchode a spolupráci. Jednostranné vyhlásenie Únie sa musí oznámiť Spojenému kráľovstvu.

               3.Pozícia, ktorá sa má zaujať v mene Únie

               3.1.Súvislosti

               Dohoda o obchode a spolupráci umožňuje spolupracovať pri automatizovanom porovnávaní profilov DNA, odtlačkov prstov a údajov o evidencii vozidiel. Aby mohlo Spojené kráľovstvo tieto možnosti využívať, muselo sa najprv podrobiť hodnoteniu.

               Po hodnotiacej návšteve v Spojenom kráľovstve 24. a 25. novembra 2021 hodnotiaci tím EÚ dospel vo svojich správach k záveru, že spolupráca so Spojeným kráľovstvom v oblasti profilov DNA a daktyloskopických údajov spĺňa príslušné požiadavky. Tieto správy sa predložili Rade x. marca 2022 a pripravili pre ňu pôdu pre to, aby Rada umožnila Únii vyhlásiť, že členské štáty môžu Spojenému kráľovstvu poskytovať osobné údaje týkajúce sa profilov DNA a daktyloskopických údajov, ako sa uvádza v článku 540 ods. 2 dohody o obchode a spolupráci.

               3.2.Navrhovaná pozícia

               Vzhľadom na uvedené skutočnosti Komisia navrhuje stanoviť XXXXX ako dátum, od ktorého môžu členské štáty poskytovať Spojenému kráľovstvu osobné údaje týkajúce sa profilov DNA a daktyloskopických údajov, ako sa uvádza v článkoch 530, 531, 534 a 536 dohody o obchode a spolupráci.

               Spojené kráľovstvo sa počas svojho členstva v Únii zúčastňovalo na výmene profilov DNA a daktyloskopických údajov medzi členskými štátmi v súlade s rozhodnutiami Rady 2008/615/SVV
                  1
                a 2008/616/SVV
                  2
               . S cieľom zabrániť prerušeniu prebiehajúcej spolupráce týkajúcej sa profilov DNA a daktyloskopických údajov sa v dohode o obchode a spolupráci stanovuje prechodné obdobie, počas ktorého môžu členské štáty poskytovať takéto údaje Spojenému kráľovstvu až do výsledku hodnotení stanovených v článku 540 ods. 1 dohody o obchode a spolupráci. Toto prechodné obdobie pôvodne trvalo do 30. septembra 2021 a rozhodnutím Osobitného výboru pre spoluprácu v oblasti presadzovania práva a justičnú spoluprácu z 28. septembra 2021 bolo predĺžené do 30. júna 2022
                  3
               . Nemožno ho však ďalej predĺžiť. S cieľom zabrániť prerušeniu prebiehajúcej spolupráce bude preto Únia musieť vydať požadované jednostranné vyhlásenie do 30. júna 2022.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  4
               .

               4.1.2.Uplatnenie na tento prípad

               V článku 540 ods. 1 a 2 dohody o obchode a spolupráci sa stanovuje, že ak Spojené kráľovstvo splnilo podmienky stanovené v článku 539 dohody o obchode a spolupráci a v prílohe 39 k tejto dohode, Únia určí dátum alebo dátumy, od ktorých môžu členské štáty poskytovať Spojenému kráľovstvu osobné údaje týkajúce sa profilov DNA a daktyloskopických údajov. Hoci je takéto určenie jednostranným aktom Únie a nie aktom, ktorý má prijať ktorýkoľvek z orgánov zriadených dohodou o obchode a spolupráci, má však právne účinky. Pozícia Únie, z ktorej toto určenie vychádza, by sa preto mala stanoviť v súlade s článkom 218 ods. 9 ZFEÚ, ktorý sa uplatňuje analogicky.

               Právne účinky vyhlásenia sú podľa medzinárodného práva záväzné a v plnej miere sa vzťahujú na Úniu ako zmluvnú stranu dohody o obchode a spolupráci. V súlade s článkom 3 ods. 2 ZFEÚ má preto Únia v tejto veci výlučnú právomoc.

               Určenie príslušného dátumu podľa článku 540 ods. 2 dohody o obchode a spolupráci nevedie k doplneniu alebo zmene rámca tejto dohody.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               Ak pripravovaný akt sleduje viacero cieľov zároveň alebo obsahuje viacero zložiek, ktoré sú nerozlučne spojené bez toho, aby jeden cieľ alebo zložka boli oproti ostatným vedľajšie, hmotnoprávny základ rozhodnutia podľa článku 218 ods. 9 ZFEÚ bude musieť výnimočne zahŕňať viaceré zodpovedajúce právne základy.

               4.2.2.Uplatnenie na tento prípad

               Určenie dátumu alebo dátumov podľa článku 540 ods. 2 dohody o obchode a spolupráci sleduje ciele a obsahuje zložky v oblasti ochrany údajov a policajnej spolupráce.

               Hmotnoprávnym základom navrhovaného rozhodnutia je preto článok 16 ods. 2 a článok 87 ods. 2 písm. a) ZFEÚ.

               Dohoda o obchode a spolupráci je záväzná pre všetky členské štáty na základe rozhodnutia (EÚ) 2021/689
                  5
               , ktorého hmotnoprávnym základom je článok 217 ZFEÚ.

               4.3.Záver

               Právnym základom navrhovaného rozhodnutia by mali byť článok 16 ods. 2 a článok 87 ods. 2 písm. a) ZFEÚ v spojení s článkom 218 ods. 9 ZFEÚ.

               2022/0103 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať vo vzťahu k Spojenému kráľovstvu Veľkej Británie a Severného Írska, pokiaľ ide o určenie dátumu podľa článku 540 ods. 2 Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, od ktorého môžu členské štáty poskytovať Spojenému kráľovstvu osobné údaje, ako sa uvádza v článkoch 530, 531, 534 a 536 uvedenej dohody

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä jej článok 16 ods. 2 a článok 87 ods. 2 písm. a) v spojení s jej článkom 218 ods. 9,

               so zreteľom na rozhodnutie Rady (EÚ) 2021/689 z 29. apríla 2021 o uzavretí, v mene Únie, Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch pri výmene a ochrane utajovaných skutočností
                  6
               ,

               so zreteľom na návrh Európskej komisie,

               keďže:

               (1)V Dohode o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska (ďalej len „Spojené kráľovstvo“) na strane druhej
                  7
                (ďalej len „dohoda o obchode a spolupráci“) sa stanovuje vzájomná spolupráca medzi príslušnými orgánmi presadzovania práva členských štátov na jednej strane a Spojeným kráľovstvom na strane druhej, pokiaľ ide o automatizované porovnávanie profilov DNA, daktyloskopických údajov a údajov o evidencii vozidiel. Podmienkou takejto spolupráce je, že Spojené kráľovstvo musí najprv prijať potrebné vykonávacie opatrenia a podrobiť sa hodnoteniu zo strany Únie.

               (2)Na základe celkovej hodnotiacej správy, v ktorej sa zhrnú výsledky príslušného dotazníka, hodnotiacej návštevy a prípadne skúšobnej prevádzky, Únia má určiť dátum alebo dátumy, od ktorých môžu členské štáty poskytovať Spojenému kráľovstvu takéto údaje podľa dohody o obchode a spolupráci.

               (3)Spojené kráľovstvo listom z 23. júla 2021 informovalo Komisiu prostredníctvom Osobitného výboru pre spoluprácu v oblasti presadzovania práva a justičnú spoluprácu, že splnilo povinnosti uložené podľa časti 3 hlavy II dohody o obchode a spolupráci, pokiaľ ide o profily DNA a daktyloskopické údaje. Spojené kráľovstvo takisto vydalo vyhlásenia a určilo kontaktné miesta v súlade s článkom 22 kapitoly 0 prílohy 39 k dohode o obchode a spolupráci a vyjadrilo svoju pripravenosť byť hodnotené na účely výmeny údajov o profiloch DNA a daktyloskopických údajoch medzi Spojeným kráľovstvom a členskými štátmi.

               (4)Komisia 14. októbra 2021 zaslala Spojenému kráľovstvu dotazníky týkajúce sa automatickej výmeny profilov DNA a daktyloskopických údajov. Spojené kráľovstvo poskytlo Komisii 8. novembra 2021 odpovede na tieto dotazníky. Tieto odpovede sa poskytli hodnotiacemu tímu a 11. novembra 2021 sa predložili pracovnej skupine Rady pre výmenu informácií v oblasti SVV a pracovnej skupine Rady pre Spojené kráľovstvo.

               (5)V súlade s kapitolou 4 prílohy 39 k dohode o obchode a spolupráci Rada 9. novembra 2021 rozhodla, že v súvislosti s profilmi DNA a daktyloskopickými údajmi sa skúšobná prevádzka nevyžaduje.

               (6)Spojené kráľovstvo sa 24. a 25. novembra 2021 podrobilo hodnoteniu, pokiaľ ide o vyhľadávanie a porovnávanie profilov DNA a daktyloskopických údajov. V hodnotiacej správe týkajúcej sa profilov DNA sa dospelo k záveru, že na základe výsledku hodnotenia ex ante možno zavedenie automatizovaného porovnávania profilov DNA a súvisiaceho toku informácií v Spojenom kráľovstve považovať za úspešne ukončené, a to na právnej aj technickej úrovni. V hodnotiacej správe týkajúcej sa daktyloskopických údajov sa dospelo k záveru, že na základe výsledku hodnotenia ex ante možno zavedenie automatizovanej aplikácie pre daktyloskopické údaje a súvisiaceho automatizovaného toku daktyloskopických údajov v Spojenom kráľovstve považovať za úspešne ukončené, a to na právnej aj technickej úrovni.

               (7)V súlade s článkom 5 kapitoly 4 prílohy 39 k dohode o obchode a spolupráci sa Rade 17. marca 2022 predložili hodnotiace správy, v ktorých sa zhrnuli výsledky dotazníkov a hodnotiacej návštevy.

               (8)Keďže Spojené kráľovstvo splnilo podmienky stanovené v článku 539 dohody o obchode a spolupráci a v prílohe 39 k tejto dohode, Únia by mala podľa článku 540 ods. 2 dohody o obchode a spolupráci určiť dátum alebo dátumy, od ktorých môžu členské štáty poskytovať Spojenému kráľovstvu osobné údaje týkajúce sa profilov DNA a daktyloskopických údajov, ako sa uvádza v článkoch 530, 531, 534 a 536 dohody o obchode a spolupráci. Únia by mala Spojenému kráľovstvu oznámiť túto pozíciu v Osobitnom výbore pre spoluprácu v oblasti presadzovania práva a justičnú spoluprácu.

               (9) Dohoda o obchode a spolupráci je záväzná pre všetky členské štáty na základe rozhodnutia Rady (EÚ) 2021/689, ktorého hmotnoprávnym základom je článok 217 ZFEÚ.

               (10)Dánsko a Írsko sú viazané článkom 540 dohody o obchode a spolupráci na základe rozhodnutia Rady (EÚ) 2021/689, a preto sa zúčastňujú na prijatí a uplatňovaní tohto rozhodnutia, ktorým sa vykonáva dohoda o obchode a spolupráci,

               PRIJALA TOTO ROZHODNUTIE:

               Článok 1

               Pozícia, ktorá sa má vyjadriť v mene Únie, pokiaľ ide o dátum alebo dátumy, od ktorých môžu členské štáty poskytovať Spojenému kráľovstvu osobné údaje týkajúce sa profilov DNA a daktyloskopických údajov, ako sa uvádza v článkoch 530, 531, 534 a 536 dohody o obchode a spolupráci, vychádza z návrhu jednostranného vyhlásenia Únie pripojeného k tomuto rozhodnutiu.

               Článok 2

               Spojenému kráľovstvu sa pozícia Únie stanovená v článku 1 oznámi v Osobitnom výbore pre spoluprácu v oblasti presadzovania práva a justičnú spoluprácu.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008, s. 1).

                     (2)

                        Rozhodnutie Rady 2008/616/SVV z 23. júna 2008 o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008, s. 12).

                     (3)

                        Rozhodnutie č. 1/2021 Osobitného výboru zriadeného článkom 8 ods. 1 písm. r) Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej z 28. septembra 2021, pokiaľ ide o predĺženie obdobia uvedeného v článku 540 ods. 3, počas ktorého si možno so Spojeným kráľovstvom vymieňať profily DNA a daktyloskopické údaje (2021/1946) (Podľa pravidla 9 ods. 2 prílohy 1 k Dohode o obchode a spolupráci sekretariát zaznamená každé rozhodnutie alebo odporúčanie pod poradovým číslom a s odkazom na dátum jeho prijatia.) (Ú. v. EÚ L 397, 10.11.2021, s. 32.)

                     (4)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (5)

                        Rozhodnutie Rady (EÚ) 2021/689 z 29. apríla 2021 o uzavretí, v mene Únie, Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch pri výmene a ochrane utajovaných skutočností (Ú. v. EÚ L 149, 30.4.2021, s. 2).

                     (6)

                        Ú. v. EÚ L 149, 30.4.2021, s. 2.

                     (7)

                        Ú. v. EÚ L 149, 30.4.2021, s. 10.

    ---documentbreak---

               EURÓPSKA KOMISIA
            V Bruseli6. 4. 2022
            COM(2022) 158 final

            PRÍLOHA
            k
            návrhu rozhodnutia Rady
            o pozícii, ktorá sa má v mene Európskej únie zaujať vo vzťahu k Spojenému kráľovstvu Veľkej Británie a Severného Írska, pokiaľ ide o určenie dátumu podľa článku 540 ods. 2 Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, od ktorého môžu členské štáty poskytovať Spojenému kráľovstvu osobné údaje, ako sa uvádza v článkoch 530, 531, 534 a 536 uvedenej dohody

               PRÍLOHA

               Vyhlásenie Únie podľa článku 540 ods. 2 v osobitnom výbore zriadenom článkom 8 ods. 1 písm. r) Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej o dátume, od ktorého môžu členské štáty poskytovať Spojenému kráľovstvu osobné údaje týkajúce sa profilov DNA a daktyloskopických údajov podľa článkov 530, 531, 534 a 536 dohody o obchode a spolupráci

                  Vyhlásenie Európskej únie

               Členské štáty môžu Spojenému kráľovstvu poskytovať osobné údaje týkajúce sa profilov DNA a daktyloskopických údajov, ako sa uvádza v článkoch 530, 531, 534 a 536 dohody o obchode a spolupráci od [<= 30. júna 2022].